বৌদি অর্থাৎ নূরজাহান বোসের সংগে দেশের ও দেশের বাইরে বহু উঁচুস্তরের পেশাদার লোক, আমলা, সিনিয়র মন্ত্রী, নোবেল বিজয়ী পন্ডিত থেকে শুরু করে বাসার পারিচারিকা, স্কুল-কলেজের ছাত্রী – সবরকম মানুষের সঙ্গে আত্মিক যোগাযোগ রয়েছে, এবং সমজের বিভিন্ন স্তরের লোকজনের সঙ্গে সমান স্বাচ্ছন্দে মিশতে পারেন তিনি। নিজের কাছে যা সত্য ও সঠিক এবং নিজে যা বিশ্বাস করেন, সেই অনুযায়ী দ্বিধা ও শঙ্কাহীন ভাবে তিনি নিজেকে প্রকাশ করতে বা সেই মত অনুসরণ করে চলতে কখনো দৃঢ়তার অভাব দেখান নি।। ছোটবেলা থেকে বিভিন্ন ঘাত-প্রতিঘাত সয়ে বড় হওয়া প্রতিবাদী ও তেজস্বিনী নূরজাহান বৌদি পরিণত বয়সে আমেরিকায় এসে বিশ্ববিদ্যালয়ে পড়াশোনা করে মাস্টার্স ডিগ্রী অর্জন করেন এবং সমাজসেবামূলক কাজে, বিশেষ করে নারী কল্যাণ কর্মকান্ডে, যোগদান করেন। তার প্রতিষ্ঠিত সংস্থা “সংহতি” (ওয়াশিংটন) আজো অত্যন্ত সক্রিয়। তিনি এই প্রতিষ্ঠানের মাধ্যমে শুধু নিজের জন্মস্থান পটুয়াখালির বিচ্ছিন্ন দ্বীপে, সাগরপারের গহীন কাটাখালি গ্রামের উন্নয়নের কাজ-ই করেন না, বাংলদেশের মূল ভূখন্ডের কয়েকটি স্থানে যেমন রংপুরে মেয়েদের জন্য বিভিন্ন কর্মকান্ডের-ও ব্যবস্থা করেছেন। তাঁর সমাজসেবার স্বীকৃতিস্বরূপ অনন্যা ও নারী, ইউএসএ সহ বহু প্রতিষ্ঠান থেকে পুরস্কার ও সম্মাননা লাভ করেন। নূরজাহান বোস যে কী পরিমাণ সৃজনশীল তার প্রমাণ পাওয়া যায়, স্বামীর মৃত্যুর অব্যবহিত আগে ষাট পেরিয়ে যাওয়া নূরজাহান বোস অকপটে এবং সাহসিকতার সঙ্গে তাঁর আত্মকথা “আগুণমুখার মেয়ে” লিখে ও তা প্রকাশ করে রাতারাতি বিখ্যাত হয়ে যান। রূপকথার বড় চমক এখানেও। প্রখ্যাত সাহিত্য বিশারদ ডঃ তপন রায়চৌধুরী এই বইয়ের উচ্ছ্বশিত প্রশস্তিসহ এক দীর্ঘ আলোচনা করেন ‘দেশ’ পত্রিকায়। হু হু করে বিক্রি হতে থাকে আগুনমুখার মেয়ে। সংস্করণের পর সংস্করণ চলে। কলকাতার বিখ্যাত প্রকাশনালয় ‘আনন্দ’ প্রকাশ করে এই বইয়ের একটি সংস্করণ কলকাতা থেকে। একখানি বই লিখে নূরজাহান বোস শুধু অনন্যা পুরস্কার নয়, বাংলা একাডেমী পুরস্কার অর্জন করেও এক দুর্লভ রেকর্ড গড়েন।